Ժամանակակից իմաստասէր մը, իր գրութիւններէն մէկուն համար ընտրած էր հետեւալ խորագիրը. «Մարդկութիւնը կարող է արդարութիւն հաստատել» (L’humanité est capable de justice): Թերեւս աւելի դիւրին պիտի ըլլար, մտածելու եւ ըմբռնելու համար, խորագրին կցել հարցման նշանը, «կարող»ին վրայ դնել պարոյկ: Հարցական՝ անոր համար, որ եթէ մարդկութիւնը կարող ըլլար արդարութիւն հաստատելու, անցնող հազարամեակները, իրենց տեսութիւններով եւ պատերազմներով, այդ ըրած պիտի ըլլային: Թէեւ կրնայ առարկուիլ, որ տիեզերական ժամանակին մէջ հազարամեակները ակնթարթ են, հետեւաբար պէտք է յուսալ, որ նոյն այդ տիեզերական ժամանակին մէջ պահու մը, արդարութիւն, հաւասարութիւնն եւ ճշմարիտ ժողովրդավարութիւն պիտի իրականանան: